CELEX: 52022PC0162
Language: fi
Date: 2022-03-31
Title: Muutettu ehdotus EUROOPAN PARLAMENTIN JA NEUVOSTON ASETUS asetuksen (EU) N:o 1303/2013 ja asetuksen (EU) N:o 223/2014 muuttamisesta siltä osin kuin on kyse REACT-EU-määrärahoista myönnettävien ennakkomaksujen korottamisesta

EUROOPAN KOMISSIO
            Bryssel 31.3.2022
            COM(2022) 162 final
            2022/0096(COD)
            
            Muutettu ehdotus
            EUROOPAN PARLAMENTIN JA NEUVOSTON ASETUS
            asetuksen (EU) N:o 1303/2013 ja asetuksen (EU) N:o 223/2014 muuttamisesta siltä osin kuin on kyse REACT-EU-määrärahoista myönnettävien ennakkomaksujen korottamisesta
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Euroopan komissio hyväksyi 23. maaliskuuta 2022 lainsäädäntöehdotuksen asetusten (EU) N:o 1303/2013 ja (EU) N:o 223/2014 muuttamisesta poikkeuksellisten ja kohdennettujen muutosten säätämiseksi vastauksena Venäjän federaation Ukrainaan kohdistamaan hyökkäykseen ja sen vaikutuksiin Euroopan unioniin ja erityisesti useisiin sen itäisiin alueisiin. 
               
               
                  Ehdotuksen tarkoituksena oli myöntää ylimääräisiä ensimmäisiä ennakkomaksuja koheesiopolitiikan rahastoista ja vähävaraisimmille suunnatun eurooppalaisen avun rahastosta (FEAD) tuettavia kauden 2014–2020 ohjelmia varten. Ennakkomaksut maksetaan REACT-EU-välineestä, jota rahoitetaan Next Generation EU -elpymisvälineestä.
               
               
                  Komissio on jo ryhtynyt toimiin auttaakseen jäsenvaltioita tässä asiassa julkaisemalla 8. maaliskuuta 2022 ehdotuksen koheesiopoliittisesta tukitoimesta Euroopan pakolaisten auttamiseksi (CARE). 
               
               
                  Eurooppa-neuvosto keskusteli kokouksessaan 24.–25. maaliskuuta 2022 Venäjän sotilaallisesta hyökkäyksestä Ukrainaa vastaan ja pyysi kokouksen päätelmissä komissiota ”valmistelemaan uusia ehdotuksia EU:n tuen tehostamiseksi”, jotta ”voidaan varmistaa, että pakolaisille ja heitä vastaanottaville osoitettava EU:n rahoitus voidaan ottaa nopeasti käyttöön”.
               
               
                  Vastauksena pyyntöön komissio esittää tämän ehdotuksen, jolla muutetaan sen 23. maaliskuuta 2022 tekemää lainsäädäntöehdotusta. Yksi tehokkaimmista rahoituksen käyttöönottoa nopeuttavista keinoista on käyttää ”yksinkertaistettuja kustannusvaihtoehtoja”, jotka helpottavat ja nopeuttavat koheesiopolitiikan varojen täytäntöönpanoa ja samalla keventävät hallinnollista taakkaa. Sen vuoksi tällä ehdotuksella luodaan uusi yksikkökustannus. Jäsenvaltiot voivat käyttää uutta yksikkökustannusta helpottaakseen neuvoston täytäntöönpanopäätöksen (EU) 2022/382 mukaista tilapäistä suojelua saavien henkilöiden perustarpeisiin vastaamisen ja muun tuen rahoitusta kaikissa jäsenvaltioissa, joissa on tällaisia henkilöitä. Yksikkökustannusta voidaan soveltaa enintään 13 viikon ajan alkaen päivästä, jona henkilö saapuu Euroopan unioniin.
               
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Muutettu ehdotus on yhdenmukainen Euroopan rakenne- ja investointirahastoja varten luodun yleisen oikeudellisen kehyksen kanssa, ja se rajoittuu asetukseen (EU) N:o 1303/2013 ja asetukseen (EU) N:o 223/2014 tehtäviin kohdennettuihin ja poikkeuksellisiin muutoksiin. Ehdotuksella myös täydennetään kyseisiin asetuksiin komission 8. maaliskuuta 2022 antamassa CARE-ehdotuksessa esitettyjä muutoksia sekä kaikkia muita toimia, joilla pyritään vastaamaan nykyiseen ennennäkemättömään tilanteeseen.
               
            
            
               •Yhdenmukaisuus unionin muiden politiikkojen kanssa
            
            
               
                  Ehdotus rajoittuu asetukseen (EU) N:o 1303/2013 ja asetukseen (EU) N:o 223/2014 tehtäviin kohdennettuihin ja poikkeuksellisiin muutoksiin, ja siinä säilytetään yhdenmukaisuus unionin muiden politiikkojen kanssa.
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Ehdotus perustuu Euroopan unionin toiminnasta tehdyn sopimuksen 175 artiklan 3 kohtaan ja 177 artiklaan.
               
            
            
               •Toissijaisuusperiaate (jaetun toimivallan osalta) 
            
            
               
                  Jäsenvaltiot eivät voi yksin riittävällä tavalla ratkaista Ukrainan sotapakolaisten poikkeuksellisen suuren määrän aiheuttamia haasteita, vaan kyseinen tavoite voidaan saavuttaa paremmin unionin tasolla. Näin ollen unioni voi Euroopan unionista tehdyn sopimuksen 5 artiklassa vahvistetun toissijaisuusperiaatteen nojalla korottaa REACT-EU-välineestä maksettavia ennakkomaksuja ja tarjota yksinkertaistetun kustannusvaihtoehdon vahvistamalla uuden yksikkökustannuksen.
               
            
            
               •Suhteellisuusperiaate
            
            
               
                  Ehdotuksessa on kyse poikkeuksellisesta ja kohdennetusta muutoksesta, eikä siinä ylitetä sitä, mikä on tarpeen sen tavoitteen saavuttamiseksi eli REACT-EU-välineestä maksettavien ennakkomaksujen korottamiseksi ja uuden yksikkökustannuksen säätämiseksi, jotta voidaan tukea toimia Venäjän federaation sotilaallisesta hyökkäyksestä johtuvaan muuttoliikkeeseen liittyviin haasteisiin vastaamiseksi ja keventää julkisiin talousarvioihin kyseisten haasteiden vuoksi kohdistuvaa taakkaa, jotta julkisia varoja voitaisiin sen sijaan käyttää investointeihin, joilla torjutaan alueiden kasvuun ja kansalaisten hyvinvointiin vaikuttavaa laajamittaista kansanterveyskriisiä.
               
            
         
         
            
               •Toimintatavan valinta
            
            
               
                  Asetus on asianmukainen väline REACT-EU-välineestä maksettavien ennakkomaksujen korottamiseksi ja uuden yksikkökustannuksen vahvistamiseksi, mikä on tarpeen näissä ennennäkemättömissä olosuhteissa.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Jälkiarvioinnit/toimivuustarkastukset
            
            
               
                  Ei sovelleta
               
            
            
               •Sidosryhmien kuuleminen
            
            
               
                  Ehdotus on jatkoa korkean tason keskusteluille muiden toimielinten ja jäsenvaltioiden kanssa. Julkista kuulemista ei järjestetä, koska vaikutustenarviointia ei tarvita.
               
            
            
               •Asiantuntijatiedon keruu ja käyttö
            
            
               
                  Ei sovelleta
               
            
            
               •Vaikutustenarviointi
            
            
               
                  Asetuksia (EU) N:o 1303/2013 ja (EU) N:o 223/2014 koskevan ehdotuksen valmistelemiseksi on tehty vaikutustenarviointi. Tämä kohdennettu muutos kriittiseen tilanteeseen vastaamiseksi ei edellytä erillistä vaikutustenarviointia.
               
            
            
               •Sääntelyn toimivuus ja yksinkertaistaminen
            
            
               Ei sovelleta
            
            
               •Perusoikeudet
            
            
               Ei sovelleta
            
            
               4.TALOUSARVIOVAIKUTUKSET
            
            
               
                  Komission 23. maaliskuuta 2022 antamaan ehdotukseen esitetyt muutokset eivät aiheuta muutoksia vuosien 2021–2027 monivuotisen rahoituskehyksen maksusitoumusmäärärahoihin.
               
               
                  Uutta yksikkökustannusta käyttämällä varoja voidaan saada maksettua nopeammin.
               
            
            
               5.LISÄTIEDOT
            
            
               •Toteuttamissuunnitelmat, seuranta, arviointi ja raportointijärjestelyt
            
         
         
            
               
                  Toimenpiteiden toteuttamista seurataan ja niistä raportoidaan asetuksilla (EU) N:o 1303/2013 ja (EU) N:o 223/2014 perustettujen yleisten raportointimekanismien puitteissa.
               
            
            
               •Selittävät asiakirjat (direktiivien osalta)
            
            
               
                  Ei sovelleta
               
            
            
               •Ehdotukseen sisältyvien säännösten yksityiskohtaiset selitykset
            
            
               
                  Komission 23. maaliskuuta 2022 antamaan ehdotukseen esitetyssä muutoksessa vahvistetaan uusi yksikkökustannus, jotta voidaan tukea toimia, joilla vastataan Venäjän federaation sotilaallisesta hyökkäyksestä johtuvaan muuttoliikkeeseen liittyviin haasteisiin.
               
            
            
               2022/0096 (COD)
            
            
               Muutettu ehdotus
            
            
               EUROOPAN PARLAMENTIN JA NEUVOSTON ASETUS
            
            
               asetuksen (EU) N:o 1303/2013 ja asetuksen (EU) N:o 223/2014 muuttamisesta siltä osin kuin on kyse REACT-EU-määrärahoista myönnettävien ennakkomaksujen korottamisesta
            
            
               Muutetaan komission ehdotus COM(2022) 145 seuraavasti:
            
            
               (1)korvataan otsikko seuraavasti: 
            
            
               ”EUROOPAN PARLAMENTIN JA NEUVOSTON ASETUS
            
            
               asetuksen (EU) N:o 1303/2013 ja asetuksen (EU) N:o 223/2014 muuttamisesta siltä osin kuin on kyse REACT-EU-määrärahoista myönnettävien ennakkomaksujen korottamisesta ja yksikkökustannuksen vahvistamisesta”
            
            
               (2)lisätään johdanto-osaan 5 a kappale seuraavasti:
            
            
               ”Lisäksi Euroopan rakenne- ja investointirahastojen käytön yksinkertaistamiseksi ja niiden hallinnollisten rasitteiden vähentämiseksi, joita jäsenvaltioiden hallinnoille ja edunsaajille aiheutuu Venäjän federaation sotilaallisesta hyökkäyksestä johtuvaan muuttoliikkeeseen liittyviin haasteisiin vastaamisesta, olisi vahvistettava yksikkökustannus. Yksikkökustannuksen pitäisi helpottaa neuvoston täytäntöönpanopäätöksen (EU) 2022/382
                  1
                ja neuvoston direktiivin 2001/55/EY
                  2
                mukaista tilapäistä suojelua tai kansallisen lainsäädännön mukaisesti muuta riittävää suojelua saavien henkilöiden perustarpeisiin vastaamisen ja muun tuen rahoitusta missä tahansa jäsenvaltiossa, jossa tällainen henkilö oleskelee ensimmäiset 13 päivää Euroopan unioniin saapumisensa jälkeen. Koheesiopoliittisesta tukitoimesta Euroopan pakolaisten auttamiseksi (CARE) 8 päivänä maaliskuuta 2022 annetun komission ehdotuksen mukaisesti jäsenvaltiot voivat soveltaa tätä yksikkökustannusta myös silloin, kun ne käyttävät [asetuksen (EU) N:o 1303/2013 98 artiklan 4 kohdassa] säädettyä mahdollisuutta rahoittaa tällaisia toimia EAKR:stä ESR:ään sovellettavien sääntöjen mukaisesti, mukaan lukien tapaukset, joissa on kyse REACT-EU-määrärahoista. Yksikkökustannusta käytettäessä jäsenvaltioiden olisi varmistettava, että niillä on käytössä tarvittavat järjestelyt samojen kustannusten päällekkäisen rahoituksen välttämiseksi.”
            
            
               (3)lisätään 1 artiklaan uusi alakohta ennen 1 alakohtaa seuraavasti: 
            
            
               ”1)
                     Lisätään 68 c artikla seuraavasti: 
            
            
               68 c artikla 
            
            
               Venäjän federaation sotilaallisesta hyökkäyksestä johtuviin muuttoliikehaasteisiin vastaamiseen liittyvien toimien yksikkökustannus
            
            
               Venäjän federaation sotilaallisesta hyökkäyksestä johtuviin muuttoliikehaasteisiin vastaamiseen liittyvien toimien täytäntöönpanoa varten jäsenvaltiot voivat sisällyttää maksatushakemuksissa ilmoitettuihin menoihin yksikkökustannuksen, joka liittyy neuvoston täytäntöönpanopäätöksen (EU) 2022/382 ja neuvoston direktiivin 2001/55/EY mukaista tilapäistä suojelua tai kansallisen lainsäädännön mukaisesti muuta riittävää suojelua saavien henkilöiden perustarpeisiin vastaamiseen ja muuhun tukemiseen. Yksikkökustannus on 40 euroa viikossa jokaista sellaista täyttä tai vajaata viikkoa kohden, jonka henkilö oleskelee kyseisessä jäsenvaltiossa. Yksikkökustannusta voidaan soveltaa enintään 13 viikon ajan alkaen päivästä, jona henkilö saapuu unioniin. 
            
         
         
            
               Tällä perusteella laskettuja määriä pidetään edunsaajille maksettuna julkisena tukena ja tämän asetuksen mukaisena tukikelpoisena menona.”
            
            
               (4)1 artiklan 1 alakohdasta tulee 2 alakohta ja 2 alakohdasta tulee 3 alakohta;
            
            
               (5)lisätään 1 artiklaan alakohta seuraavasti: 
            
            
               ”4)
                     Korvataan 131 artiklan 2 kohta seuraavasti:
            
            
               2. Maksatushakemukseen sisältyvien tukikelpoisten menojen tueksi on esitettävä maksukuitit tai vastaavalla tavalla todistusvoimaiset kirjanpitoasiakirjat, paitsi jos kyseessä on tämän asetuksen 67 artiklan 1 kohdan ensimmäisen alakohdan b–e alakohdassa, tämän asetuksen 68, 68 a, 68 b ja 68 c artiklassa, tämän asetuksen 69 artiklan 1 kohdassa ja tämän asetuksen 109 artiklassa sekä ESR-asetuksen 14 artiklassa säädetty tukimuoto. Näiden tukimuotojen osalta maksatushakemukseen on sisällytettävä sovellettavin perustein lasketut kustannukset.”
            
            
               Tehty Brysselissä
            
            
               
                  Euroopan parlamentin puolesta
                        Neuvoston puolesta
               
               
                  Puhemies
                        Puheenjohtaja
               
            
         
         
            
                  
                     (1)
                  
                        Neuvoston täytäntöönpanopäätös (EU) 2022/382, annettu 4 päivänä maaliskuuta 2022, Ukrainasta siirtymään joutuneiden henkilöiden joukottaisen maahantulon tilanteen toteamisesta direktiivin 2001/55/EY 5 artiklan nojalla ja sen seurauksena tilapäisen suojelun antamisesta, EUVL L 71, 4.3.2022, s. 1.
               
               
                  
                     (2)
                  
                        Neuvoston direktiivi 2001/55/EY, annettu 20 päivänä heinäkuuta 2001, vähimmäisvaatimuksista tilapäisen suojelun antamiseksi siirtymään joutuneiden henkilöiden joukottaisen maahantulon tilanteissa, ja toimenpiteistä näiden henkilöiden vastaanottamisen ja vastaanottamisesta jäsenvaltioille aiheutuvien rasitusten tasapuolisen jakautumisen edistämiseksi (EYVL L 212, 7.8.2001, s. 12).